b"\n_START_ARTICLE_\nMonopoli (igra)\n_START_PARAGRAPH_\nMonopoli (v izvirniku angle\xc5\xa1ko Monopoly) je ameri\xc5\xa1ka igra na deski za dva do \xc5\xa1est igralcev (v nekaterih razli\xc4\x8dicah do osem), v kateri igralci prevzamejo vlogo posestnikov in med premikanjem po ozna\xc4\x8denih poljih kupujejo ali prodajajo ta polja ter investirajo vanje z gradnjo hi\xc5\xa1 in hotelov. Ostali igralci morajo lastniku polja, na katerem se znajdejo, pla\xc4\x8dati najemnino. Cilj igre je s premi\xc5\xa1ljenim investiranjem prevzeti ve\xc4\x8dino polj in prisiliti ostale igralce v bankrot. Po rezultatu \xe2\x80\x93 monopolu nad nepremi\xc4\x8dninskim trgom \xe2\x80\x93 ima igra tudi ime._NEWLINE_Igro, ki je svetovno ena najbolj znanih iger na deski, tr\xc5\xbei korporacija Hasbro. V osnovnem kompletu je deska z lokacijami iz mesta Atlantic City (New Jersey, ZDA), bankovci, ki slu\xc5\xbeijo kot pla\xc4\x8dilno sredstvo v igri, igralne figurice, kocke, ki dolo\xc4\x8dajo premikanje figuric, in figurice, ki predstavljajo investicije (hi\xc5\xa1e, hoteli). Od leta 1935, ko je prvi\xc4\x8d iz\xc5\xa1la sedanja razli\xc4\x8dica, je bilo prodanih ve\xc4\x8d sto milijonov izvodov, po licenci jo izdelujejo v ve\xc4\x8d kot sto dr\xc5\xbeavah po vsem svetu in nastalo je prek dvesto razli\xc4\x8dic, od lokaliziranih variant, kjer so lokacije iz drugih mest, do tematskih izdaj z lokacijami, poimenovanimi denimo po \xc5\xa1portnih ali pop-kulturnih fran\xc5\xa1izah.\n_START_SECTION_\nZgodovina\n_START_PARAGRAPH_\nZametek Monopolija je igra The Landlord's Game avtorice Elizabeth Magie iz leta 1902. Nastala je kot demonstracija avtori\xc4\x8dinega politi\xc4\x8dnega prepri\xc4\x8danja \xe2\x80\x93 Magiejeva je bila podpornica ekonomske teorije Henryja Georgea, ki je zagovarjal, da mora dr\xc5\xbeava obdav\xc4\x8diti le naravne dobrine (predvsem zemljo), vse, kar ljudje s tem ustvarijo, pa je njihova last. Monopoli, kot ga poznamo danes, je nasprotje te ideje in je bil narejen z namenom prikazati uni\xc4\x8dujo\xc4\x8de posledice monopola veleposestnikov. Hkrati je izdelala razli\xc4\x8dico, kjer investiranje v nepremi\xc4\x8dnine koristi vsem igralcem. Igro je patentirala leta 1904, vendar je ni aktivno tr\xc5\xbeila, tako da se je \xc5\xa1irila predvsem po univerzitetnih kampusih z ro\xc4\x8dno izdelanimi kopijami, pri \xc4\x8demer so razli\xc4\x8dni avtorji dodajali nove elemente. S\xc4\x8dasoma je postala precej priljubljena, ironi\xc4\x8dno pa se je uveljavila le razli\xc4\x8dica, v kateri je cilj neusmiljeno zatreti ostale igralce in pridobiti monopol._NEWLINE_V tridesetih letih prej\xc5\xa1njega stoletja, v \xc4\x8dasu velike gospodarske krize, je pri\xc5\xa1el v stik z igro Charles Darrow, ki je izdelal svojo razli\xc4\x8dico in jo pod imenom Monopoly prodal podjetju Parker Brothers. Po zaslugi ogla\xc5\xa1evalske kampanje je kmalu postala uspe\xc5\xa1nica in prinesla Darrowu ter zalo\xc5\xbeniku pravo bogastvo. Zgodba o nenadnem vzponu iz rev\xc5\xa1\xc4\x8dine (Darrow je bil pred tem brezposeln trgovec) je o\xc4\x8darala obubo\xc5\xbean narod in kmalu je tudi uradno obveljalo, da je Darrow sam izna\xc5\xa1el igro, prispevek predhodnikov pa je bil zamol\xc4\x8dan._NEWLINE_V desetletjih po tem se je priljubljenost Monopolija raz\xc5\xa1irila po vsem svetu. \xc5\xbde med drugo svetovno vojno so britanske tajne slu\xc5\xbebe igro s pridom uporabljale za dostavljanje pomo\xc4\x8di vojnim ujetnikom v nem\xc5\xa1kih tabori\xc5\xa1\xc4\x8dih, saj so Nemci dopustili humanitarnim organizacijam po\xc5\xa1iljati igre zapornikom (tako so vzdr\xc5\xbeevali mir), pri \xc4\x8demer pa pazniki niso natan\xc4\x8dno pregledovali vsebine \xc5\xa1katel. Po drugi strani je bila zaradi izrazito kapitalisti\xc4\x8dnega motiva dolgo \xc4\x8dasa prepovedana v nekaterih dr\xc5\xbeavah vzhodnega bloka, kot sta Sovjetska zveza in Kuba._NEWLINE_V zgodnjih sedemdesetih je profesor ekonomije Ralph Anspach ustvaril Anti-Monopoly z obratnim ciljem razbijanja monopolov. Tudi ta je do\xc5\xbeivel uspeh, zato se je zapletel v to\xc5\xbebo s Parker Brothers glede blagovne znamke. Dolgoleten spor, v katerem je Anspach razkril pravi izvor igre in na koncu na ta na\xc4\x8din dosegel razveljavitev lastni\xc5\xa1tva blagovne znamke, je prignal vse do Vrhovnega sodi\xc5\xa1\xc4\x8da. Avtorske pravice za sam Monopoli so zdaj last korporacije Hasbro, ki je leta 1991 prevzela podjetje Parker Brothers."